АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД

ӨӨРЧЛӨЛТ ОРУУЛАХ ТУХАЙ ХУУЛИЙН ТАНИЛЦУУЛГА

Монгол Улсын Их хурлаас 2017 онд баталсан Биеийн тамир, спортын тухай хуулийн шинэчилсэн найруулгыг дагалдан гарсан Аж ахуйн нэгжийн орлогын албан татварын тухай хуульд нэмэлт, өөрчлөлт оруулж, албан татвар ногдох орлогоос хасагдах бусад зардалд спортын холбоо, клубийн үйл ажиллагааг дэмжих зорилгоор өгсөн 10 сая хүртэлх төгрөгийн хандивыг татвараас чөлөөлөх зохицуулалт тусгасан.

Энэ зохицуулалт спортын холбоо, клубийн үйл ажиллагаанд дэмжлэг үзүүлэхэд төсвийн бус санхүүжилтийг нэмэгдүүлэх чухал ач холбогдолтой байсан.

Гэтэл уг хуулийг 2019 оны 11 дүгээр сарын 13-ны өдрийн хуулиар “Спортыг дэмжих санд спортын холбоо, клубийн үйл ажиллагааг дэмжих зорилгоор өгсөн 10 сая хүртэлх төгрөгийн хандив” гэж, өөрөөр хэлбэр хувийн хэвшлийн аж ахуйн нэгж, байгууллагаас спортын холбоо, клубийн үйл ажиллагааг дэмжих зорилгоор өгч байгаа хандивт төрийн оролцоог бий болгон өөрчлөн найруулсан байна.

Иймд биеийн тамир, спортын салбарын үйл ажиллагаанд төсвийн бус санхүүжилтийн эх үүсвэрийг нэмэгдүүлэх гэсэн бодлого, зорилт хэрэгжих боломжгүйд хүрсэн байна.

Мөн мөнгөний ханшны уналттай холбоотой Аж ахуйн нэгжийн орлогын албан татвараас хасагдах хандив, тусламжийн хэмжээг нэмэгдүүлэх шаардлагатай болсон.

Дээрх шаардлагын дагуу Аж ахуйн нэгжийн орлогын албан татварын тухай хуулийн 15.1.8-д заасан “Спортыг дэмжих санд спортын холбоо, клубийн үйл ажиллагааг дэмжих зорилгоор өгсөн 10 сая хүртэлх төгрөгийг хандив” гэснийг “Спортын дэмжих санд” гэдгийг хасаж, “спортын холбоо, клубийн үйл ажиллагааг дэмжих, олон улсын спортын холбооны стандартад нийцсэн, олимп, тив дэлхийн тэмцээн зохион байгуулах шаардлага хангасан спортын барилга байгууламжийн бүтээн байгуулалт, үйл ажиллагаанд тухайн татварын жилд өгсөн 100 сая хүртэлх төгрөгийн хандив, тусламж” гэж өөрчлөн найруулах саналтай байгаа бөгөөд спортын холбоо, клубийн үйл ажиллагаанд дэмжлэг үзүүлэх зорилгоор олгосон хандивын хэмжээг нэмэгдүүлэхэд төр татварын бодлогоор дэмжлэг үзүүлэхээр тусгалаа.

Ингэснээр татвараас чөлөөлөх хэлбэрээр аж ахуйн нэгж, иргэн, байгууллагад санхүүгийн шууд дэмжлэг болно.

МОНГОЛ УЛСН ЗАСГИЙН ГАЗАР

Төсөл

МОНГОЛ УЛСЫН ХУУЛЬ

2024 оны ... дугаар Улаанбаатар

сарын ...-ны ... өдөр хот

**АЖ АХУЙН НЭГЖИЙН ОРЛОГЫН АЛБАН ТАТВАРЫН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Аж ахуйн нэгжийн орлогын албан татварын тухай хуулийн 15 дугаар зүйлийн 15.1.8 дахь заалтыг доор дурдсанаар өөрчлөн найруулсугай.

“15.1.8.спортын холбоо, клубийн үйл ажиллагааг дэмжих зорилгоор өгсөн 10 сая хүртэлх төгрөгийн хандив” гэснийг “спортын холбоо, клубийн үйл ажиллагааг дэмжих, олон улсын спортын холбооны стандартад нийцсэн, олимп, тив дэлхийн тэмцээн зохион байгуулах шаардлага хангасан спортын барилга байгууламжийн бүтээн байгуулалт, үйл ажиллагаанд тухайн татварын жилд өгсөн 100 сая хүртэлх төгрөгийн хандив, тусламж;”

**2 дугаар зүйл.**Энэ хуулийгБиеийн тамир, спортын тухай хууль /шинэчилсэн найруулга/ хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД

ӨӨРЧЛӨЛТ ОРУУЛАХ ТУХАЙ ХУУЛИЙН ТАНИЛЦУУЛГА

Олон улсын жишгийн дагуу спортыг бизнесийн зарчмаар хөгжүүлэх, спортод хувийн хэвшлийн оролцоог нэмэгдүүлэх, төсвийн бус санхүүжилтийг нэмэгдүүлэхэд төрөөс бодит дэмжлэг үзүүлэх зорилгоор Гаалийн тариф, гаалийн татварын тухай хуульд нэмэлт, өөрчлөлт оруулах, эрх зүйн зохицуулалтыг шинээр бий болгосон.

Энэ хуулийн хүрээнд 2023 оны 12 сарын 01-ний өдрийн байдлаар 377 сая төгрөгийг гаалийн татвараас чөлөөлсөн нь биеийн тамир, спортын тоног төхөөрөмж, хэрэглэлийн хангамж нэмэгдүүлсэн чухал арга хэмжээ болсон байна.

Иймд олон улсын спортын холбооны стандартад нийцсэн, олимп, тив дэлхийн тэмцээн зохион байгуулахад шаардлагатай спортын барилга байгууламжийн үндсэн хөрөнгөөр бүртгэгдэх, дотоодын үйлдвэрлэлээс хангах боломжгүй импортоор оруулах тоног төхөөрөмж, спортын зориулалт бүхий барилгын материалын гаалийн албан татвар төлөх хугацааг 4 жил хүртэл хугацаагаар сунгах, эсхүл уг татварыг 4 жилийн хугацаанд хэсэгчлэн төлүүлэх шийдвэрийг Засгийн газар гаргах зохицуулалтыг Гаалийн тариф, гаалийн татварын тухай хуулийн 40 дүгээр зүйлд нэмж тусгалаа.

Ингэсээр аж ахуйн нэгж, иргэн, байгууллагуудад санхүүгийн шууд дэмжлэг үзүүлэх болно.

МОНГОЛ УЛСЫН ЗАСГИЙН ГАЗАР

Төсөл

МОНГОЛ УЛСЫН ХУУЛЬ

2024 оны ... дугаар Улаанбаатар

сарын ...-ны ... өдөр хот

**ГААЛИЙН ТАРИФ, ГААЛИЙН ТАТВАРЫН ТУХАЙ ХУУЛЬД**

**ӨӨРЧЛӨЛТ ОРУУЛАХ ТУХАЙ**

**1 дүгээр зүйл.**Гаалийн тариф, гаалийн татварын тухай хуульд доор дурдсан агуулга бүхий дараах хэсэг, заалт нэмсүгэй:

1/40 дүгээр зүйлийн 40.7 дахь хэсэг:

“40.7.олон улсын спортын холбооны стандартад нийцсэн, олимп, тив дэлхийн тэмцээн зохион байгуулах шаардлага хангасан спортын барилга байгууламжийн үндсэн хөрөнгөөр бүртгэгдэх, дотоодын үйлдвэрлэлээс хангах боломжгүй импортоор оруулах тоног төхөөрөмж, спортын зориулалт бүхий барилгын материалын гаалийн албан татвар төлөх хугацааг 4 жил хүртэл хугацаагаар сунгах, эсхүл уг татварыг 4 жилийн хугацаанд хэсэгчлэн төлүүлэх шийдвэрийг Засгийн газар гаргаж болно.

 **2 дугаар зүйл.**Гаалийн тариф, гаалийн татварын тухай хуулийн 40 дүгээр зүйлийн 40.7 дахь хэсгийн дугаарыг "40.8" гэж, мөн хэсгийн "40.6" гэснийг "40.6, 40.7" гэж тус тус өөрчилсүгэй.

**3 дугаар зүйл.**Энэ хуулийг 2029 оны 12 дугаар сарын 31-ний өдрийг дуустал дагаж мөрдөнө.

ГАРЫН ҮСЭГ

ҮЛ ХӨДЛӨХ ЭД ХӨРӨНГИЙН АЛБАН ТАТВАРЫН

ХУУЛЬД НЭМЭЛТ ОРУУЛАХ ТУХАЙ ХУУЛИЙН ТАНИЛЦУУЛГА

Монгол Улсын хэмжээнд 2022 оны байдлаар спортын зориулалттай 1166 заал тоологдсон бөгөөд 88 хувь нь төрийн болон орон нутгийн өмчид бүртгэлтэй байна.

Үл хөдлөх эд хөрөнгийн албан татварын тухай хуулийн 7.1.1-д зааснаар “улсын болон орон нутгийн төсвөөс санхүүждэг хуулийн этгээдийн үл хөдлөх эд хөрөнгө” татвараас чөлөөлөгддөг зохицуулалт үйлчилдэг.

Гэтэл нийтийн эрүүл мэнд, нийгмийн хариуцлагыг хүрээнд идэвхтэй хөдөлгөөн, нийтийн биеийн тамир, спортыг дэмжиж хувийн хэвшлийн хөрөнгө оруулалтаар биеийн тамир, спортын зориулалтаар баригдсан барилга байгууламж, заал үл хөдлөх эд хөрөнгийн албан татвараас чөлөөлөгддөггүй ялгавартай зохицуулалт үйлчилдэг.

Иймээс Монгол Улсын үндсэн хуульд заасан шударга ёс, тэгш байдлын тэгш зарчимд нийцүүлэн иргэн, аж ахуйн нэгж, байгууллагын санаачилгаар иргэдэд үйлчлэх спортын зориулалттай барилга байгууламж, зааланд ноогдох үл хөдлөх эд хөрөнгийн албан татварыг эхний 5 жилд 100 хувь хөнгөлөх зохицуулалтыг хийх хэрэгтэй байна.

Ингэснээр газрын үл хөдлөх хөрөнгийн төлбөрөөс хөнгөлөх хэлбэрээр аж ахуйн нэгж, иргэн, байгууллагуудад санхүүгийн шууд дэмжлэг үзүүлэх болно.

ОЛИМП, НИЙТИЙН БИЕИЙН ТАМИР,

СПОРТЫН ҮНДЭСНИЙ ХОРОО

Төсөл

МОНГОЛ УЛСЫН ХУУЛЬ

2024 оны ... дугаар Улаанбаатар

сарын ...-ны ... өдөр хот

**ҮЛ ХӨДЛӨХ ЭД ХӨРӨНГИЙН АЛБАН ТАТВАРЫН**

**ТУХАЙ ХУУЛЬД НЭМЭЛТ ОРУУЛАХ ТУХАЙ**

**1 дүгээр зүйл.** Үл хөдлөх эд хөрөнгийн албан татварын тухай хуулийн 7 дугаар зүйлд доор дурдсан агуулгатай дараах заалт нэмсүгэй.

“7.4.иргэдэд үйлчлэх спортын зориулалттай барилга байгууламжийг үл хөдлөх эд хөрөнгийн албан татвараас эхний 5 жилд 100 хувь хөнгөлнө. ”

**2 дугаар зүйл.**Энэ хуулийгБиеийн тамир, спортын тухай хууль /шинэчилсэн найруулга/хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

ЗАСГИЙН ГАЗРЫН ТУСГАЙ САНГИЙН ТУХАЙ ХУУЛЬД

НЭМЭЛТ ОРУУЛАХ ТУХАЙ ХУУЛИЙН ТАНИЛЦУУЛГА

Эрүүл мэндийн яам, Нийгмийн эрүүл мэндийн үндэсний төвөөс 2019 онд хийсэн “Халдварт бус өвчин, осол гэмтлийн шалтгаан, эрсдэлт хүчин зүйлсийн тархалтын үндэсний IV судалгаа” тайланд хүн амын 21.9 хувь нь хөдөлгөөний хомсдол бүхий эрсдэлт бүлэгт хамрагддаг, 61 хувь нь биеийн хүч их шаардсан эрчимтэй хөдөлгөөн хийдэггүй, хүйс хамааралгүй 25 ба түүнээс дээш насны Монгол хүний биеийн жингийн индексийн дундаж үзүүлэлт Дэлхийн эрүүл мэндийн байгууллагын зөвлөсөн хэвийн хязгаараас хэтэрсэн үзүүлэлттэй байна.

“Идэвхтэй дасгал, хөдөлгөөнөөр хичээллэх талаар хүн амын мэдлэг, хандлага, дадлыг тогтоох үндэсний судалгаа-2019” тайланд идэвхтэй хөдөлгөөнөөр хичээллэхгүй байх гол шалтгааныг тодруулахад 2 хүн тутмын 1 нь зав гардаггүй, 11.1 хувь нь спорт, фитнес клубийн үнэ төлбөр өндөр, 5.3 хувь нь идэвхтэй хөдөлгөөнөөр хичээллэх дургүй гэсэн байна.

Биеийн тамир, спортын салбар дээрх судалгаанд үндэслэн иргэдийг өглөө идэвхтэй хөдөлгөөнөөр хичээллэх арга хэмжээг сум, хороодод зохион байгуулж, хүн амыг урамшуулахад чиглэсэн магадлан итгэмжлэгдсэн спортын клубт 3 сар тогтмол хичээллэсэн иргэнд сарын 20,000.0 төгрөгийн урамшуулал олгох зохицуулалтыг Эрүүл мэндийн даатгалын тухай хуульд тусгасан зохицуулалтыг 2020 оны 08 дугаар сарын 28-ны өдрийн хуулиар хүчингүй болсон.

Магадлан итгэмжлэгдсэн спортын клубт идэвхтэй хөдөлгөөн, спортоор хичээллэсэн иргэнд олгох урамшууллын тогтолцоо нь дээр дурдсан судалгаагаар гарч байгаа сөрөг үзүүлэлтийг арилгахад чиглэсэн төр, хувийн хэвшил, түншлэлд тулгуурласан, төрөөс хувийн хэвшил, иргэдийг дэмжсэн бодлогын арга хэмжээ байсан бөгөөд үр дүнд нь хувийн хэвшлээс иргэдэд үзүүлж байгаа үйлчилгээний чанар сайжирч, үйлчлүүлэгчдийн тоог нэмэгдүүлж, иргэн тогтмол идэвхтэй хөдөлгөөн, спортоор хичээллэж хөдөлгөөний хомсдол, илүүдэл жин болон таргалалтаас ангижрах боломжтой болно.

Мөн тус арга хэмжээний хүрээнд улсын хэмжээнд магадлан итгэмжлэл авсан 16 спортын клубийн 68.7 хувь Улаанбаатар хотод, 31.2 хувь орон нутгийн спортын клуб байна.

Засгийн газрын тусгай сангийн тухай хуульд нэмэлт, оруулах тухай хуулийн төсөлд магадлан итгэмжлэгдсэн спортын клубт идэвхтэй хөдөлгөөн, спортоор хичээллэсэн иргэнд “Спортыг дэмжих сан”-аас урамшуулал олгох зохицуулалтыг нэмэлтээр оруулахаар, бусад харилцааг Засгийн газрын тусгай сангийн тухай хуулийн 14 дүгээр зүйлийн 14.4 дэх хэсэгт заасан “Спортыг дэмжих сангийн хөрөнгийг зарцуулах, хяналт тавих журам”-аар зохицуулахаар тусгалаа.

МОНГОЛ УЛСЫН ЗАСГИЙН ГАЗАР

Төсөл

МОНГОЛ УЛСЫН ХУУЛЬ

2024 оны ... дугаар Улаанбаатар

сарын ...-ны ... өдөр хот

**ЗАСГИЙН ГАЗРЫН ТУСГАЙ САНГИЙН ТУХАЙ ХУУЛЬД**

**НЭМЭЛТ ОРУУЛАХ ТУХАЙ ХУУЛЬ**

**1 дүгээр зүйл.** Засгийн газрын тусгай сангийн тухай хуулийн 14 дүгээр зүйлийн 14.1 дахь хэсэгт дор дурдсанаар нэмэлт оруулсугай.

**14 дугаар зүйлийн 14.1 дэх заалт:**

“14.1 “Спортыг дэмжих сан нь нийтийн биеийн тамир, хүн амын идэвхтэй хөдөлгөөнөөр хичээллэх” гэсний дараа “магадлан итгэмжлэгдсэн спортын клубт тогтмол хичээллэсэн иргэнд санхүүгийн дэмжлэг үзүүлэх” гэж нэмэлт оруулах ;

**2 дугаар зүйл.** Энэ хуулийгхүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ

Төсөл

МОНГОЛ УЛСЫН ХУУЛЬ

2024 оны ... дугаар Улаанбаатар

сарын ...ний өдөр хот

**ХУУЛЬ ХҮЧИНГҮЙ БОЛСОНД ТООЦОХ ТУХАЙ**

1 дүгээр зүйл. 2017 оны 07 дугаар сарын 06-ны өдөр баталсан Биеийн тамир,спортын тухай хуулийг хүчингүй болсонд тооцсугай.

2 дугаар зүйл. Энэ хуулийг Биеийн тамир,спортын тухай /Шинэчилсэн найруулга/ хуулийг хүчин төгөлдөр болсон өдрөөс эхлэн дагаж мөрдөнө.

ГАРЫН ҮСЭГ